VSA-musikant Mos Def ‘ongewens’ verklaarYasiin Bey (beter bekend as Mos Def) Foto: IMDB Die Amerikaanse musikant en akteur Yasiin Bey, beter bekend as Mos Def, sal toegelaat word om Suid-Afrika te verlaat, het die departement van binnelandse sake Dinsdag gesê. Mos Def is in Januarie by Kaapstad internasionale Lughawe in hegtenis geneem. Hy het Suid-Afrika met ŉ Amerikaanse paspoort binnegekom, maar ŉ onbekende “wêreldpaspoort” aangebied toe hy die land probeer verlaat het, en is in hegtenis geneem. Mkuseli Apleni, direkteur-generaal van die departement van binnelandse sake, het gesê die Amerikaanse kletsrymer sal as ŉ ongewensde persoon verklaar word en “nie kwalifiseer vir ŉ visum vir die republiek nie”. Volgens die verklaring kan hy agter “aansoek doen vir ŉ vrywaring, vir goeie rede, kragtens artikel 2 van die Wet op Immigrasie van 2002”. Mos Def het tereg gestaan op aanklag dat hy Suid-Afrika se immigrasiewette oortree het, asook die Wet op Suid-Afrikaanse Paspoorte en Reisdokumente. Hy het egter in ŉ geskrewe brief om verskoning gevra aan die departement van binnelandse sake en die Suid-Afrikaanse regering en erken dat “ŉ uitlander slegs die Republiek van Suid-Afrika kan verlaat indien hy/sy in besit is van ŉ geldige paspoort”. Hy het ook erken dat “ŉ wêreldpaspoort nie ŉ geldige paspoort is kragtens die Wet op Immigrasie nie”. Aldus die verklaring het hy onvoorwaardelik om verskoning gevra aan die regering van Suid-Afrika en veral die departement van binnelandse sake vir sy optrede en enige ongerief en/of vooroordeel wat dit veroorsaak het. Mos Def sal Dinsdag Suid-Afrika verlaat met ŉ Amerikaanse paspoort. Hy sou Vrydag weer in die hof verskyn, maar die aanklagte teen hom sal in sy afwesigheid teruggetrek word.